b"\n_START_ARTICLE_\nDecapitaci\xc3\xb3 de Sant Baldiri\n_START_SECTION_\nAutor\n_START_PARAGRAPH_\nFins a finals del segle XX l'\xc3\xbanica obra atribu\xc3\xafda al pintor reial Llu\xc3\xads Dalmau era el Retaule de la Mare de D\xc3\xa9u dels Consellers, on s'aprecia la influ\xc3\xa8ncia dels models de Jan van Eyck. I \xc3\xa9s que Alfons el Magn\xc3\xa0nim el 1431 va fer viatjar Dalmau a Flandes, on va estar diversos anys i va poder con\xc3\xa8ixer l'art dels primitius flamencs. Entre el segle XX i el segle XXI se li ha atribu\xc3\xaft l'autoria d'un compartiment del Retaule de Sant Baldiri de Sant Boi de Llobregat. \xc3\x89s una de les poques obres que es conserven del pintor. La Decapitaci\xc3\xb3 de Sant Baldiri \xc3\xa9s posterior que la Mare de D\xc3\xa9u dels Consellers i permet estudiar l'evoluci\xc3\xb3 del pintor.\n_START_SECTION_\nDescripci\xc3\xb3\n_START_PARAGRAPH_\nObra de clara influ\xc3\xa8ncia flamenca, mostra el moment en qu\xc3\xa8 el diaca Baldiri de Nimes \xc3\xa9s decapitat davant de l'emperador Juli\xc3\xa0, despr\xc3\xa9s de la tortura per rebutjar fer sacrificis als D\xc3\xa9us romans. La llegenda indica que el seu cap va caure, va rebotar tres cops a terra, i de cadascun dels tres llocs que van rebre l'impacte en va sorgir una font, tal com mostra la taula. Les tres persones que apareixen s\xc3\xb3n pelegrins curats per l'aigua de les fonts, en concret un cec que hi veu, un lacerat que es cura i un coix que pot caminar. Al costat de la llan\xc3\xa7a hi ha unes formes que podrien representar el fruit del llorer, molt vinculat amb Sant Baldiri.\n_START_SECTION_\nHist\xc3\xb2ria\n_START_PARAGRAPH_\nEl retaule procedeix de l'antic retaule major g\xc3\xb2tic de l'esgl\xc3\xa9sia parroquial de Sant Boi de Llobregat. L'obra era conservada en una col\xc2\xb7lecci\xc3\xb3 privada fins que el MNAC la va adquirir el 2017 amb 125.000 euros de la Fundaci\xc3\xb3 Palarq."